text: Efterlod nyfødt ved hospital
  01 august 2013 kl. 09.08
  Det tyske politi er stadig uden spor af moren til en få timer gammel baby, som blev fundet ved sygehuset i Egernførde syd for grænsen.
  Barnet var viklet ind i håndklæder og lå i et bed foran et parkeringshus ved sygehuset. Her blev den nyfødte baby fundet af en kvinde tirsdag aften.
  Flere tyske hospitaler har en såkaldt "baby-luge", hvor fortvivlede mødre kan aflevere deres nyfødte, hvis de ikke føler, at de kan tage vare på den. Sådan en luge har hospitalet i Egernførde ikke.
  Lægerne vurderer, at barnet er født i løbet af tirsdag. Barnet har det godt efter omstændighederne.
  